送曾處善赴寶應尉
作者：沈遼
朝代：宋

paragraphs: 我初隱身治蓬藟，餘生不復人間世。
左山右山白雲上，一動一静浮塵外。
齊山山上老夫庵，青谿谿南侍中第。
朱顔公子不易識，短衣款段来相際。
長堤相望雖甚遠，有意即行終不計。
東鄰竹閣長夏熱，我構雲巢方自蔽。
斕斑石臺始一眺，寂静庵基猶未薙。
随雲步訪胡矮老，放懷止得殊師利。
石橋寺前夜月冷，金雞峰下秋霖霽。
君恃馬足下憚遠，我駕藍輿随處稅。
六峰老師氣軒豁，九華雌山苦陰晦。
庵前菜茹常不厭，城裏羊肩難數置。
漫天風雪一暢目，滿榻春陽欣炙背。
裴休自參黄蘗禪，梅福豈是南昌尉。
相見終年已解空，分襟一别那成滯。
拍江春水浮鷁首，萬里青天運鵬翅。
順風莫寄南來書，老夫柴門多自閉。